NEW YORK 12. decembra (SITA/AP) - Odchádzajúci generálny tajomník OSN Kofi Annan v utorok varoval, že napätie na Blízkom východe sa blíži ku kritickému bodu. Zároveň zdôraznil, že vyriešenie izraelsko-palestínskeho konfliktu prispeje k mieru v celom regióne. Vo svojom poslednom prejave pred Bezpečnostnou radou OSN Annan podrobil Izraelčanov aj Palestínčanov ostrej kritike, pričom obe strany sú podľa neho zodpovedné za ukončenie násilia.
Izrael kritizoval za jeho nedávnu päťmesačnú operáciu v Pásme Gazy, pri ktorej zahynulo najmenej 300 Palestínčanov. "Použitie vojenskej sily v husto obývaných civilných oblastiach je necitlivé a prináša len smrť, deštrukciu a pomstu. Ako sme videli, robí to len málo pre stanovený cieľ, ktorým je zastavenie teroristických útokov," vyhlásil Annan. Palestínčanom zas odkázal, že ak sa nevzdajú násilia, nedosiahnu svoj cieľ vytvorenia suverénneho štátu. "Žiaden odpor proti okupácii nemôže ospravedlniť terorizmus," zdôraznil Annan.
Obe strany vyzval, aby sa okamžite vrátili k cestovnej mape mierového procesu, ktorú vypracovalo kvarteto zložené z OSN, USA, EÚ a Ruska. "Napätie v regióne sa blíži ku kritickému bodu, pričom príležitosť na rokovania o dvoch štátoch bude trvať len do tohto bodu," tvrdí Annan.